Pia Olsen Dyhr (SF), 2011-06-21:
Vi vil og skal løse problemet med den grænseoverskridende kriminalitet og med bandekriminaliteten, og jeg tror, at mange danskere med rette føler, at kriminaliteten er stigende, og at problemet netop er grænseoverskridende.
Den bedste måde at løse problemet på er efter vores mening en vej, der går i to retninger.
Det er for det første, at vi får flere toldere, og at vi får en scanner til containere i Aarhus Havn, sådan som man har haft det i Hamborg de sidste 10 år, og det er for det andet, at vi får et styrket internationalt samarbejde om bekæmpelse af kriminalitet.
Vi kan ikke kun forfølge den ene strategi, hvis vi skal lykkes med opgaven.
Vi har brug for at styrke vores arbejde omkring bekæmpelsen af den grænseoverskridende kriminalitet, og det er jeg faktisk ikke i tvivl om at næsten alle partier i Folketinget mener.
Det gør vi bedst og mest effektivt, hvis vi i et tæt samarbejde mellem myndighederne og i et tillidsfuldt samarbejde med vores nabolande baserer det på efterretninger og analyser af kriminalitetsmønstre.
Derfor er den her sag også problematisk i forhold til bekæmpelsen af den grænseoverskridende kriminalitet, for samarbejdet med vores nabolande er ikke blevet forbedret af den sidste måneds debat om grænsekontrol, og den vil ikke gøre det lettere for os at bekæmpe den grænseoverskridende kriminalitet.
Det bakker rigspolitichefen op om i et svar til mig tilbage i 2009, hvor han klart siger, at et internationalt samarbejde er løsningen på udfordringerne med den grænseoverskridende kriminalitet, som de står over for i politiet, eller som justitsministeren siger i et svar til Retsudvalget i år: En genindførelse af grænsekontrollen er efter Rigspolitiets vurdering hverken et nødvendigt eller et hensigtsmæssigt redskab til bekæmpelse af den grænseoverskridende kriminalitet.
Det juridiske er spørgsmålet om etableringen af de fysiske anlæg, og det politiske handler om den manglende politiske forståelse af internationale relationer.
I forhold til det første, nemlig det med de fysiske anlæg, vil jeg sige: Ja, de strider mod Schengenaftalens artikel 22, og Kommissionen har derfor også med rette stillet en masse spørgsmål til Danmark om det.
Der er blevet afholdt møder, der er blevet stillet endnu flere spørgsmål, og der er blevet afkrævet svar, og endnu er Kommissionen ikke nået frem til, at aftalen overholder Schengenaftalen.
Venstres ordfører sagde også tidligere i dag, at regeringen ville rette ind, hvis EU så kom tilbage og sagde nej.
Dansk Folkepartis ordfører sagde så, at det ville man ikke, og jeg tror ikke, jeg citerer Dansk Folkepartis formand forkert, hvis jeg siger, at hun decideret har sagt rend og hop til EU.
Så det står lidt hen i det uvisse, om den her aftale overhovedet holder.
Derfor er det underligt, at regeringen har sådan et hastværk og ikke afventer Kommissionens færdigbehandling af aftalen.
Så til den politiske del: Ærlig talt tror jeg ikke, at regeringen har været forberedt på den internationale reaktion, som har været massiv, ja, Udenrigsministeriet var jo end ikke involveret i færdiggørelsen af aftalen, jævnfør udenrigsministerens senere udtalelser.
Det er da at skabe dårlige forhold for dansk diplomati.
Adskillige regeringsledere har taget afstand fra aftalen, og måske er det mest tankevækkende, at de eneste, jeg kan se der støtter aftalen, er Front National i Frankrig.
Er det måske regeringens fremtidige samarbejdspartnere i det internationale?
Det slider på vores internationale troværdighed, og det gør det ikke lettere at finde de fælleseuropæiske løsninger, som justitsministeren ellers mener er løsningen.
Desværre har regeringen ikke ønsket at have en forbeholdsafstemning, selv om det har stået i regeringsgrundlaget siden 2001.
Det gør det ikke lettere at afsætte danske varer, og hvis dansk eksport bliver presset, får det også konsekvenser for danske arbejdspladser.
Derfor kan jeg ikke forstå, at regeringen ikke sørger for, at aftalen overholder de internationale regler, før den bliver sat i værk.
For der er jo ingen tvivl om, at vi alle sammen vil bekæmpe international kriminalitet, pointen er bare, om de værktøjer, man har fundet frem, er de rigtige, og om de virker godt nok.
Her mener vi at det er andre værktøjer, der skal til.
Vi mener, at det ene er internationalt samarbejde, og at det andet bestemt er toldere og scannere, men på en måde så man stadig væk sikrer den frie bevægelighed i Europa.